# เรื่อง การจัดทำน้ำอภิเษกในการพระราชพิธีบรมราชาภิเษกของจังหวัดอ่างทอง

เอกสารหมายเลข................

 **1. ความเป็นมา**

 ด้วยในคราวประชุมคณะกรรมการอำนวยการจัดงานพระราชพิธีบรมราชาภิเษก ครั้งที่ 1/2562 เมื่อวันที่ 26 มกราคม 2562 โดยมีสมเด็จพระเทพรัตนราชสุดาฯ สยามบรมราชกุมารี เสด็จเป็นองค์ประธาน ที่ประชุมได้มีมติมอบหมายให้กระทรวงมหาดไทย รับผิดชอบเกี่ยวกับการจัดทำน้ำอภิเษกของจังหวัด เพื่อนำไปประกอบพิธีเสกน้ำอภิเษกในพระราชพิธีบรมราชาภิเษกต่อไป ในการนี้ จังหวัดอ่างทองกำหนดจัดพิธีพลีกรรมตักน้ำจากแหล่งน้ำศักดิ์สิทธิ์ จำนวน 2 แห่ง ในวันที่ 6 เมษายน 2562 ดังนี้

 1.1 น้ำสำหรับการพระราชพิธีสรงมุรธาภิเษก น้ำจากแม่น้ำเจ้าพระยาบริเวณปากคลอง บางแก้ว ตำบลบางแก้ว อำเภอเมืองอ่างทอง จังหวัดอ่างทอง โดยมีนายบุญธรรม เลิศสุขีเกษม รองปลัดกระทรวงมหาดไทย เป็นประธานในพิธี แนวทางการปฏิบัติกระทรวงมหาดไทยจะแจ้งให้ทราบต่อไป

 1.2 น้ำอภิเษก น้ำจากแม่น้ำเจ้าพระยาบริเวณหน้าพระอุโบสถวัดไชโยวรวิหาร ตำบลไชโย อำเภอไชโย จังหวัดอ่างทอง โดยมีผู้ว่าราชการจังหวัดอ่างทอง เป็นประธานในพิธี และกำหนดจัดพิธีทำน้ำอภิเษก ในระหว่างวันที่ 8 – 9 เมษายน 2562 ณ พระอุโบสถวัดไชโยวรวิหาร ตำบลไชโย อำเภอไชโย จังหวัดอ่างทอง โดยผู้ว่าราชการจังหวัดอ่างทองเป็นประธานในพิธี

 **2. ผลความคืบหน้าในการดำเนินการ**

 2.1. อำเภอไชโย ร่วมกับ องค์การบริหารส่วนจังหวัดอ่างทอง และเทศบาลตำบลไชโย ได้ดำเนินการปรับปรุงภูมิทัศน์ริมฝั่งแม่น้ำเจ้าพระยาบริเวณตรงข้ามวัดไชโยวรวิหาร ตำบลไชยภูมิ อำเภอไชโย จังหวัดอ่างทอง เนื้อที่ประมาณ 12 ไร่ เสร็จเรียบร้อยเมื่อวันที่ 9 กุมภาพันธ์ 2562 และเมื่อวันที่ 10 กุมภาพันธ์ 2562 ได้ดำเนินการร่วมกับสถานีพัฒนาที่ดินอ่างทอง ทำการหว่านเมล็ดปอเทือง ระยะทางประมาณ 750 เมตร พื้นที่ 6 ไร่ เรียบร้อยแล้ว ขณะนี้เมล็ดปอเทืองเริ่มงอกเป็นต้นอ่อน

 2.2 อำเภอเมืองอ่างทอง ร่วมกับ องค์การบริหารส่วนตำบลตลาดกรวด และองค์การบริหารส่วนตำบลบ้านอิฐ ได้ดำเนินการปรับปรุงภูมิทัศน์ริมฝั่งแม่น้ำเจ้าพระยา บริเวณปากคลองบางแก้ว พื้นที่จำนวน 6 ไร่ เมื่อวันที่ 8 กุมภาพันธ์ 2562 และเมื่อวันที่ 9 กุมภาพันธ์ 2562 ได้ดำเนินการร่วมกับสถานีพัฒนาที่ดินอ่างทอง ทำการหว่านเมล็ดปอเทือง พื้นที่ 4 ไร่ เรียบร้อยแล้ว และขณะนี้เมล็ดปอเทือง เริ่มงอกเป็นต้นอ่อน

 2.3. ได้มอบหมายให้สำนักงานทรัพยากรธรรมชาติและสิ่งแวดล้อมจังหวัดอ่างทอง ประมงจังหวัดอ่างทอง จัดเก็บตัวอย่างน้ำทั้งสองจุด และให้สำนักงานทรัยพากรธรรมชาติและสิ่งแวดล้อมจังหวัดอ่างทอง สำนักงานสาธารณสุขจังหวัดอ่างทอง และการประปาส่วนภูมิภาค สาขาอ่างทอง ร่วมดำเนินการตรวจสอบคุณภาพน้ำ

 2.4 เพื่อให้การเตรียมการประกอบพิธีทำน้ำอภิเษกของจังหวัดอ่างทอง จังหวัดอ่างทอง ได้มีคำสั่ง ดังนี้

 1) จังหวัดอ่างทอง ที่ 304/2562 ลงวันที่ 4 กุมภาพันธ์ 2562 เรื่อง แต่งตั้งคณะทำงานปรับปรุงภูมิทัศน์และดูแลรักษาแหล่งน้ำศักดิ์สิทธิ์ จังหวัดอ่างทอง

 2) คำสั่งจังหวัดอ่างทอง ที่ 368/2562 ลงวันที่ 8 กุมภาพันธ์ 2562 เรื่อง ปรับปรุงคำสั่งแต่งตั้งคณะทำงานปรับปรุงภูมิทัศน์และดูแลรักษาแหล่งน้ำศักดิ์สิทธิ์จังหวัดอ่างทอง

 3) คำสั่งจังหวัดอ่างทอง ที่ 440/2562 ลงวันที่ 15 กุมภาพันธ์ 2562 เรื่อง แต่งตั้งคณะกรรมการอำนวยการจัดทำน้ำอภิเษกของจังหวัดอ่างทอง

 4) จังหวัดอ่างทอง ที่ 442/2562 ลงวันที่ 18 กุมภาพันธ์ 2562 เรื่อง แต่งตั้งคณะทำงานดำเนินงานจัดทำน้ำอภิเษกของจังหวัดอ่างทอง จำนวน 11 คณะ ขณะนี้แต่ละคณะได้ประชุมเตรียมการปฏิบัติตามภารกิจที่ได้รับมอบหมาย